CELEX: 32017R1270
Language: bg
Date: 2017-07-14 00:00:00
Title: Регламент (ЕС) 2017/1270 на Комисията от 14 юли 2017 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на калиев карбонат (E 501) върху белени, нарязани и наситнени плодове и зеленчуци (Текст от значение за ЕИП. )

15.7.2017   
            
            
               BG
            
            
               Официален вестник на Европейския съюз
            
            
               L 184/1
            
         РЕГЛАМЕНТ (ЕС) 2017/1270 НА КОМИСИЯТА
   от 14 юли 2017 година
   за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на калиев карбонат (E 501) върху белени, нарязани и наситнени плодове и зеленчуци
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
            
         
               (2)
            
            
               Списъкът на Съюза на добавките в храните може да се актуализира в съответствие с общата процедура, предвидена в член 3, параграф 1 от Регламент (ЕО) № 1331/2008 на Европейския парламент и на Съвета, (2) започната по инициатива на Комисията или при постъпване на заявление.
            
         
               (3)
            
            
               На 15 октомври 2015 г. бе подадено заявление за разрешаване на употребата на калиев карбонат (E 501) върху белени, нарязани и наситнени плодове и зеленчуци, което в съответствие с член 4 от Регламент (ЕО) № 1331/2008 бе предоставено и на държавите членки.
            
         
               (4)
            
            
               Ензимните процеси при приготвянето на прясно нарязани плодове и зеленчуци могат да причинят влошаване на качеството на продуктите, което се изразява например в потъмняване, загуби в структурата и разхищение на храни. С цел да се избегне потъмняване може да се използва аскорбинова киселина (E 300). След няколко дни обаче аскорбиновата киселина обикновено разрушава клетъчната тъкан на плодовете и зеленчуците и води до тяхното омекване и обезцветяване. Калиевият карбонат (E 501) предоставя по-ефективна защита срещу потъмняване, тъй като функционира като стабилизатор и регулатор на киселинността и свежда до минимум увреждането на тъканите, причинено от аскорбиновата киселина.
            
         
               (5)
            
            
               Научният комитет по храните не е определил равнище на ДДД (допустима дневна доза) за карбонати (3), което означава, че когато се употребява на нивата, необходими за постигане на желания технологичен ефект, калиевият карбонат (E 501) не представлява опасност за здравето.
            
         
               (6)
            
            
               Съгласно член 3, параграф 2 от Регламент (ЕО) № 1331/2008 Комисията изисква становището на Европейския орган за безопасност на храните („Органът“), за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да въздейства върху човешкото здраве. Тъй като разрешаването на употребата на калиев карбонат (E 501) като стабилизатор и регулатор на киселинността върху белени, нарязани и наситнени плодове и зеленчуци представлява актуализация на посочения списък, която не може да има въздействие върху здравето на човека, не е необходимо да се изисква становището на Органа.
            
         
               (7)
            
            
               Поради това е целесъобразно да се разреши употребата на калиев карбонат (E 501) като стабилизатор и регулатор на киселинността в категория храни 04.1.2 „Белени, нарязани и наситнени плодове и зеленчуци“, посочена в приложение II към Регламент (ЕО) № 1333/2008 при quantum satis. С цел да се гарантира, че потребителят е осведомен относно обработката, употребата на калиев карбонат (E 501) следва да се ограничи до предварително опаковани, охладени, непреработени плодове и зеленчуци, готови за консумация, и предварително опаковани, непреработени и белени картофи.
            
         
               (8)
            
            
               Поради това приложение II към Регламент (ЕО) № 1333/2008 следва да бъде съответно изменено.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Доклад на Научния комитет по храните, 25-а серия, 1990 г.
   
      ПРИЛОЖЕНИЕ
      В част Д от приложение II към Регламент (ЕО) № 1333/2008, в категория храни 04.1.2 „Белени, нарязани и наситнени плодове и зеленчуци“, преди бележките под линия се вмъква следното вписване:
      
         
                      
                  
                  
                     „E 501
                  
                  
                     Калиев карбонат
                  
                  
                     Quantum satis
                  
                  
                      
                  
                  
                     само предварително опаковани, охладени, непреработени плодове и зеленчуци, готови за консумация, и предварително опаковани, непреработени и белени картофи“.